Lehtikuva/Sari Gustafsson

Työpahoinvoinnista syntyy vuodessa jopa kymmenien miljardien eurojen kustannukset.

Vasemmistonuoret esittää nykyisen työajan lyhentämistä. Järjestön mielestä tavoitteeksi tulisi asettaa siirtyminen 30-tuntiseen työviikkoon siten, että työntekijöiden ansiot eivät laske.

Työajan lyhentämisellä voidaan puuttua työelämän suurimpiin ja kalleimpiin ongelmiin, työpahoinvointiin ja siitä johtuviin sairauspoissaoloihin ja ennenaikaiseen eläköitymiseen. Työn ja hyvinvoinnin laitoksen arvioiden mukaan työpahoinvoinnista syntyy vuodessa jopa kymmenien miljardien eurojen kustannukset.

Tuottavuuden kasvu ei näy työajassa

– Siitä huolimatta, että työn tuottavuus on jatkanut kasvuaan, on kehitys kohti lyhyempää työpäivää pysähtynyt. Työajan lyhentäminen olisi jatkumoa vanhalle trendille, jossa teknologian kehitys ja kasvanut tuottavuus on kanavoitu työntekijöiden hyvinvoinnin edistämiseen ja vapaa-ajan lisäämiseen omistajien voittojen kasvattamisen sijasta, sanoo Vasemmistonuorten puheenjohtaja Li Andersson.

Vasemmistonuoret vaatii kuuden tunnin työpäivän kokeiluja vuorotyössä, kuten hoiva-alalla, jotta lyhyemmän työajan seurauksia voidaan arvioida.

ILMOITUS

Ruotsin kokeilulta odotetaan säästöjä

Ruotsissa Göteborgissa on vasemmiston aloitteesta käynnistetty kokeilu muun muassa vanhustenhuollossa, jossa osa kaupungin työntekijöistä on siirtynyt kuuden tunnin työpäivään täydellä palkalla. Göteborgissa kokeilun odotetaan tuovan kaupungille säästöjä, koska sairauspoissaolot vähenevät.

Työhyvinvoinnin parantamisen lisäksi lyhyempi työpäivä olisi keino jakaa työtä useammalle tekijälle, mikä nostaa työllisyysastetta. Vasemmistonuorten mukaan taloudellisesti vaikeassa tilanteessa on nurinkurista, että osa suomalaisista kärsii jatkuvasta stressistä, fyysisestä ja henkisestä rasituksesta ja loppuun palamisesta, kun taas osa joutuu vastentahtoisesti sinnittelemään kokonaan ilman työpaikkaa.

– Työajan pidentämistä peräänkuuluttavat ihmiset osoittavat täydellistä tietämättömyyttä työelämän realiteeteista ja siitä arjesta, jossa työntekijät elävät, Andersson painottaa.